ȘOCANT Pacient cu coronavirus, plimbat de 3 ori în 10 zile prin Spitalul Județean Neamț! ”Sistemul”, la un pas să îl omoare!
Se numește N.A., are 48 ani, este din Piatra-Neamț și este infectat cu virusul Covid-19. Deși de aproape 2 săptămâni prezintă simptomele, ”procedurile” de testare pentru virus nu l-au încadrat ca potențial bolnav. Și a ajuns de 3 ori la Spitalul Județean de Urgență din Piatra-Neamț! De 2 ori a fost trimis acasă. A treia oară, ieri, când era să moară, și la insistențele soției – de profesie farmacistă – cineva s-a îndurat să îl testeze. Și a ieșit pozitiv!

Aceasta este pe scurt drama unui om, care încă se zbate între viață și moarte, și pe care sistemul aproape l-a împins în groapă. Sistemul dar și medici care nu au curajul să îl înfrunte și care zac într-o complicitate totală!

Un test de testare pentru Covid-19 costă 20 de euro. Atât. Prea mult pentru viața unui om…

Citiți în continuare povestea halucinantă, sau mai bine spus drama unui om și a familiei sale.

”Vreau să scot la suprafață niște nereguli grave! Soțul meu a venit pe 11 martie acasă cu simptomatologie de gripă: ochi înroșiți, dureri oculare și ușoară stare de febrilitate. În acest context m-am gândit că va face o viroză de sezon, pentru că suntem în plină epidemie de viroze. Am inițiat un tratament simptomatic cu anti-termice, acasă, și pentru că este o persoană cu sensibilitate oro-faringiană am avut un antibiotic și, la recomandarea medicului de familie, am început și acest tratament pentru 3 zile. Am ținut legătura cu medicul de familie prin telefon și acesta mi-a spus că, dacă nu se simte bine, va trebui să îl consulte. De miercuri până vineri, starea soțului meu s-a alterat. Medicul de familie mi-a spus că de luni, după ce trece week-end-ul, va trebui să îi prescrie concediu medical și să nu mai meargă la serviciu, lucru pe care l-a și făcut. Luni a venit să îl consulte acasă și a constatat că nu are nimic pulomonar. Dar febra persista – 37,5 până la 37,8, deranjantă și foarte greu de tolerat. Atunci medicul de familie a schimbat tratamentul și a aplicat un tratament injectabil, pe branulă. O cefalosporină – un antibiotic care se face la 12 ore, plus încă un antibiotic pulmonar, pe gură. A făcut luni și marți acest tratament, am văzut că febra nu scade, ba dimpotrivă, dă semne să crească, și atunci, ca orice bun creștin, la recomandarea medicului de familie, că trebuie să mergem la Unitatea de Primiri Urgențe pentru a fi văzut de către un medic infecționist”, a declarat, în exclusivitate pentru newsallert.ro, M.A., soția pacientului cu Covid-19.

Ajuns la Unitatea de Primiri Urgențe, începe calvarul birocratic al pacientului, care era pe punctul să îl coste viața. Noroc cu soția lui care s-a bătut în fiecare clipă cu un sistem care era să îl doboare!

Pentru că nu se încadra în ”protocolul” blestemat care face diferența între viață și moarte, adică între pacienții potențial infectați cu Covid și ceilalți, bărbatul a fost trimis acasă. S-a întors după câteva zile într-o stare mai gravă dar din nou a fost trimis acasă! Pare halucinant, dar este real!

”Am sunat la Unitatea de Primiri Urgențe și am fost dirijată spre acel cort de triaj epidemiologic unde a fost înregistrat și obligat să completeze acel chestionar. Prima întrebare a fost dacă am fost, împreună, sau doar el, într-un spațiu intracomunitar din Europa. Răspunsul a fost ”NU”. A doua întrebare a fost: știți să vă fi întâlnit cu cineva bolnav? ”Nu”. Atunci au spus că înseamnă că nu are Covid. Și a fost dirijat în UPU. Aici a fost văzut de medicii de gardă și de medicul infecționist chemat. Infecționistul a constatat că analizele nu erau foarte rele dar nu a știut de ce natură este starea febrilă și a pus-o pe seama unei viroze respiratorii. Diagnostic cu care a și plecat în acea seară de 18 martie, din Spitalul Județean. Ne-am dus acasă, m-am sfătuit cu medicul infecționist față de tratamentele administrate și am fost admonestată verbal că l-am bombardat cu antibiotice deși are viroză. I-am explicat că aceste viroze se pot supra-infecta și nu vreau să risc. Mi s-a spus să opresc toate antibioticele și să îi dau anti-termice. Dar eu îi dădeam de 7 zile paracetamol și tamiflu ca să îi scadă febra… Mi-au făcut o schemă de tratament și mi-au zis să opresc antibioticele. Eu nu le-am oprit, ba dimpotrivă eu le-am schimbat tot cu acordul unui alt doilea medic infecționist. Pentru că pe 20 martie, soțul meu nu se mai ridica din pat, începuse să tușească și dădeam semne de alterare a sănătății din ce în ce mai tare. A doua oară am chemat ambulanța, am spus că suspicionez infecție Covid și au venit echipați. L-au dus în același cort, i-au dat același chestionar, și a fost văzut de alt medic infecționist. Acesta mi-a spus că parcă ar fi semne de o infecție sau inflamație dar nu sunt atât de rele încât să necesite internarea. Ba, mai mult mi-a spus că l-ar interna dar nu are unde. Pentru că tranziția cu secția de infecțioase i-a făcut să oprească în secție Covidul confirmat cu forme ușoare și medii, pe Anestezie Terapie Intensivă au amenajat o secție pentru gravi și Infecțioasele cu SIDA sau clostridium le-am dus pe secția de Endocrine. Deci nu au paturi și acum se organizează. După acest consult mi-a spus că nu are motive să îl oprească dar, dacă eu insist, poate să caute un loc. I-am zis: ”Doamna doctor, eu doresc să fie internat doar dacă îi faceți testul Covid”. Mi s-a spus să nu mă supăr dar nu îi poate face testul Covid pentru că nu se încadrează ”protocolului”. Și atunci am rugat să îmi specifice care este protocolul, care este diferența dintre un pacient Covid confirmat și soțul meu. Și mi-a răspuns că este dispneea, adică o dificultate respiratorie majoră. Lucru pe care soțul meu nu îl avea pe data de 20. Și pentru lipsa acestei dispnee l-au trimis acasă”, a povestit femeia.

Doar 3 zile au trecut de la momentul trimiterii acasă iar bărbatul a ajuns să se lupte pentru viața sa. Soția a solicitat din nou ambulanța și l-a transportat pentru a treia oară la UPU din Spitalul Județean Neamț. Abia acum, și după presiuni făcute de aceasta, soțul său a fost internat. A fost nevoie de alte presiuni pentru a-i fi făcute testele pentru Covid-19. Care, a doua zi (astăzi) au venit POZITIVE!

”Soțul meu trebuie schimbat la 3 ore, transpira de parcă cineva arunca o găleată cu apă pe el. Pe 23, starea lui s-a înrăutățit atât de tare încât l-am dus cu toată simptomatologia protocolului de Covid. Ei nu intenționau nici ieri (luni) să îi facă testul Covid. Am făcut presiuni, am luat legătura cu primul medic infecționist care l-a văzut și și-a asumat cu șefa de secție riscul de a-l testa. Pentru că trebuia să aibă un contact confirmat sau să vină din străinătate, pentru a-i face testul, situație în care noi nu eram. Nu pot să cred că toți oamenii care au plecat în afara țării au o șansă suplimentară față de noi. M-am simțit umilită și călcată în picioare, familia mea a fost batjocorită de statul român pentru că nu a acordat șanse egale tuturor cetățenilor români. Adică cei care vin de afară au drepturi mai multe decât cei care stau în țară. M-am întâlnit cu sute de oameni, puteam să iau de la oricine. Soțul meu lucrează la Resurse Umane, prin contactul cu angajații instituției, manipulând bani și făcând plăți la bancă în interes de serviciu, putea să contacteze virusul de oriunde. De ce nu am avut șansa de a putea fi testați conform simptomatologiei? De ce i se îngrădește dreptul specialistului, de un protocol absurd? De ce nu poate infecționistul să poată face orice teste pentru a vedea de ce face febră?”, a răbfnit soția pacientului.

Ce reproșează soția pacientului acestui ”sistem”? Și mai ales cine face parte și cine conduce ”sistemul”?

”Cei din spital trebuia să aibă o atitudine mult mai curajoasă față de cazul soțului meu și să efectueze testul Covid de la prima prezentare în UPU. Dacă acel test era efectuat, Spitalul Județean era păgubit 20 de euro. Atât costă testul. Pentru că nu l-au efectuat, soțul meu are leziuni pulmonare ireversibile și o bronho-pneumonie ”câștigată” pentru care nu am să mai pot niciodată să recuperez sănătatea lui, din cauza unor oameni care nu au avut curaj. Medicii sunt disperați pentru că li se cere să nu interneze, să facă economie, nu au mănuși și combinezoane. A fost un stres pentru ei să intre la soțul meu ieri și astăzi pentru că nu aveau echipamente. Nu erau pregătiți de un pacient cu Covid în Piatra-Neamț! Acest managament este dictat știți dumneavoastră de cine. De la Consiliul Județean Neamț! Sunt oripilată că asistenele spitalului pun pe facebook cum confecționează acasă măști din pânză și încurajează colegele să le folosească în loc de nimic? Asta înseamnă că dă de gol spitalul, și foarte bine au făcut, că nu au măcar o mască! Sunt oameni de afaceri care au făcut donații la secția ATI și totuși cum este posibil să nu fie mănuși acolo? Și nici dezinfectanți? Acum, în plină pandemie! Nu este posibil! Spitalul nu are resurse! Eu nu atentez la profesionalismul medicilor dar frica pe care au avut-o și lentoare cu care s-au mișcat la început este răspunsul unui lung șir de frânări ale sistemului medical. Și Piatra-Neamț dintotdeauna a fost! Dacă nu îl duceam ieri la spital pe soțul meu, și nu făceam presiuni, murea”, susține femeia, de profesie farmacistă.

Un alt semnal de alarmă, cu consecințe grave imediate este reprezentat de modul în care erau ”echipate” cadrele medicale la primul consult din UPU.

”La primul consult, cadrele medicale de la UPU nu erau echipate. Am intrat cu el în izolator pentru că ar fi fost doar viroză respiratorie. La al doilea consult la spital, medicul infecționist era echipat corespunzător iar restul personalului UPU nu știu cum era echipat. Nu mi s-a mai permis accesul”, a declarat M.A.

Ce urmează?

”După ce soțul meu va veni acasă și va fi în siguranță și ne vom recăpăta viața frumoasă pe care ne-au furat-o niște inconștienți, o să mă gândesc foarte serios să dau în judecată! Va fi obiectivul vieții mele să îndreptăm sistemul. Dorința mea supremă este de a scoate la suprafață toate aspectele negative și nimeni să nu mai treacă prin ce a trecut soțul meu. Și vreau ca toată lumea care a intrat în contact cu soțul meu să se ducă la DSP și să bată cu pumnul în masă ca să ceară testare Covid. Vreau să declanșez o acțiune de testare în masă”, cere soția bărbatului confirmat cu Covid-19.

Dar cum nici măcar ei și copilului de 11 ani nu le-au fost prelevate teste, deși au stat atâtea zile în contact direct cu pacientul, la ce să ne așteptăm?

Ca să nu mai spunem de colegii de serviciu ai bărbatului sau colegele soției acestuia!

Poate factorii decidenți – DSP, CJ Neamț, Prefectura, IPJ, Parchetul și alte instituții – se autosesizează în urma acestui articol și demarează de urgență o anchetă în acest caz! Nu de alta, dar să nu fie prea târziu! Sau poate deja este…iar la Spitalul Județean Neamț vom avea o situație similară celei de la Suceava!

N.B. Într-un articol pe care îl vom ulterior vă vom prezenta cum a fost externat și transportat la Iași acest pacient. Cu probe! Vă dăm doar câteva amănunte la fel de halucinante ca cele de mai sus: fără izoletă și fără costum de protecție!
[('Știre reală', 443), ('Satiră', 320), ('Minimizarea impactului COVID-19', 221), ('Narațiuni legate de sănătate', 64), ('Geo-politică', 347), ('Criticarea actorilor naționali și internaționali', 49), ('Teorii ale conspirației', 54), ('Criticarea restricțiilor', 70), ('Acuzații de autoritarism și distopie', 344), ('Narațiuni legate de vaccinare', 67)]